**Указания за попълване на формулярите за кандидатстване за подмяна на отоплителните уреди на твърдо гориво
по проект „Подобряване качеството на атмосферния въздух в Столична община чрез подмяна на отоплителни устройства на твърдо гориво с екологични алтернативи“
по Оперативна програма „Околна среда 2014-2020 г.“**

Настоящите указания са разработени с цел да улеснят процеса на **индивидуален формуляр**. Указанията включват пояснения и предлагат последователност на стъпките, които да се следват по време на процеса на електронно входиране на информацията.

Обща информация за формуляра:

* Ще бъдат разработени отделни екселски файлове с по 10 sheet-а. Информацията за всеки кандидат се попълва в конкретен sheet. Необходимо е непосредствено след като бъдат попълнени и десетте sheet-а в даден файл, файлът да бъде изпратен на следния e-mail адрес: p.kaneva@sofia.bg
* Подадените формуляри за кандидатстване се завеждат в деловодството на съответната районна администрация и се изпращат до Столична община ежедневно.
* Процесът на кандидатстване стартира с проверка дали адресът на имота, за който се кандидатства, попада в рамките на териториалния обхват на Проекта. Препоръчително е приемащият документи да разполага с подходяща карта, за да може да извърши проверката за допустимост на кандидата по този критерий.
* Формулярът следва да се попълни в електронен формат на място от служителя, приемащ документите. Дори и кандидатът да предостави хартиено копие на формуляра, е необходимо в негово присъствие данните да бъдат въведени и в електронния формат на формуляра. Това ще позволи навременна проверка за пълнота на данните в попълнения формуляр за кандидатстване, като същевременно се предоставя възможност за даване на допълнителни разяснения на кандидата.
* Ако служителят помага на кандидата като на място попълва данните във формуляра, то формулярът се разпечатва, кандидатът се подписва на всяка страница и подписаното копие остава в общината.

# Индивидуален формуляр за кандидатстване за подмяна на отоплителните уреди на твърдо гориво

* Като първа стъпка от процеса по кандидатстване, служителят приемащ документи проверява наличието на необходимите за кандидатстване документи:
* Лична карта на кандидата – представя се при подаването на документите за кандидатстване, като се проверява съответствието на попълнените данни от личната карта в документите за кандидатстване с данните от личната карта;
* Документ, доказващ собственост на кандидата върху имота, за който се кандидатства, като това включва, но не се изчерпва с: Нотариален акт, Договор за делба, Акт 16, Удостоверение за въвеждане в експлоатация, Удостоверение за наследници и др. – документът се представя при подаването на документите за кандидатстване за проверка на съответствието на попълнените данни от документа за собственост в документите за кандидатстване с данните от представения в оригинал документ за собственост (само за проверка).
* Образец 2: Декларация за съгласие с условията за участие
* Образец 3: Декларация за съгласие от съсобственик на имот - В случай, че кандидатът притежава по-малко от 50%+1% от имота, е необходимо да бъдат представени декларации и от всички съсобственици, с които сумарно да се постигне собственост от поне 50%+1%.
* Копие от Решение на Общото събрание на етажната собственост, прието с мнозинство, съгласно Закона за устройство на територията и Закона за управление на етажната собственост – документът е необходим, в случай че имотът, за който се кандидатства, се намира в сграда в режим на етажна собственост и сградата се газифицира за първи път;
* Писмено (положително) становище за условията по присъединяването, издадено от газоразпределителното дружество „Овергаз“ (в случай че се кандидатства за уред на природен газ);
* Технически проект за газова инсталация при газоснабдяване чрез индивидуална доставка на компресиран природен газ до жилищния имот (в случай че се кандидатства за уред на природен газ);
* Писмено потвърждение от топлофикационното дружество за техническа възможност и съгласие за присъединяване на имота към централната топлофикационна мрежа – в случаи, когато се кандидатства за подмяна на отопление на дърва и въглища с централно парно отопление;
* Подаването на необходимите документи за кандидатстване, както и попълването и подписването на формуляра за кандидатстване, се извършва лично от кандидата или от упълномощено лице с нотариално заверено пълномощно. В този случай е необходимо да се представи Пълномощно, с което кандидат упълномощава пълномощник да подаде документите за кандидатстване от негово име. Упълномощителят носи отговорност за всички подадени данни, подписани декларации и други действия, извършени от лицето, което е упълномощил.
* Следните документи:
	+ - Образец 2: Декларация за съгласие с условията за участие
		- Образец 3: Декларация за съгласие от съсобственик на имот
		- Пълномощно, с което кандидат упълномощава пълномощник да подаде докумените за кандидатстване от негово име

се подават подписани от кандидата само в хартиен формат

* Необходимо е в местата, където се приемат документите, да има разпечатани бланки на посочените по-горе декларации, за да могат кандидатите да ги попълват и на място.

Важно!!! Ако някой от изискуемите документи не се представи, Формулярът не се попълва в електронен формат, съответно не се приема.

* **Указание за попълване на електронния индивидуален формуляр за кандидатстване:**
	+ Всички клетки от електронния формуляр за кандидатстване, които са **задължителни** за попълване, са оцветени в жълт фон. След като се попълнят, цветът на клетката автоматично става бял.
	+ Там където е приложимо, срещу всяко поле за попълване са въведени автоматични контроли. Тяхната задача е да помогнат на служителя, приемащ документите, като го информират за възможна неточност при попълването на съответния въпрос.

РАЗДЕЛ: КАНДИДАТ

* + Във **Въпрос 4** кандидатът следва да попълни точния адрес на имота, за който желае да подмени използвания отоплителен уред на дърва и/или въглища.
	+ В случай че някое от полетата на адреса към **Въпрос 4** не е релевантно, то следва да се остави празно (например поле „апартамент“, ако имотът е къща).
	+ При **Въпрос 8** в индивидуалния формуляр е необходимо кандидатът да е посочил, че кандидатства за подмяна на отоплителното устройство на дърва/въглища с отговор: самостоятелно като собственик на имота.

РАЗДЕЛ: ПАРАМЕТРИ НА ЖИЛИЩЕТО, ЗА КОЕТО ЩЕ СЕ ЗАМЕНЯ ОТОПЛИТЕЛЕН УРЕД НА ДЪРВА/ВЪГЛИЩА

* + При **Въпрос 9**, в случай че кандидатът кандидатства за газифициране/топлофициране на цялата сграда/малък блок с един общ отоплителен уред, следва да се посочи отговор „Многоетажна къща“.
	+ При **Въпроси 13 и 14** не са необходими документи или доказателства за площта, която е заявена от кандидата. Достатъчно е кандидатът да е посочил площта по негова лична преценка.
	+ На **Въпроси 16 до 17** кандидатът следва да отговори спрямо съществуващото положение към датата на подаване на документите за кандидатстване.
	+ С отговора на **Въпрос 18** кандидатът заявява уреда, който, в случай че бъде одобрен за подмяна на отоплителни уред на дърва и/или въглища, ще бъде демонтиран и предаден на Столична община, преди монтажа на новото отоплително оборудване. Изключение от това условие ще е възможно, единствено, ако кандидатът се отоплява със „Зидана камина без горивна камера (с открит огън, открита камина). Необходимо е служителят изрично да информира кандидатите за тези условия.
	+ **Въпроси 20 и 21**: Необходимо е кандидатът да посочи ориентировъчно общо тегло на уреда и размерите му. На база тази информация ще бъде изготвен план за извозване на старото оборудване от Столична община.
	+ **Въпрос 22**: В случай че кандидатът желае да замени уреда на дърва и/или въглища с алтернативен на пелети, технологичното изискване при монтаж на такъв уред е диаметърът на комина да е поне 80 мм.
	+ **Въпрос 25 и 26**: В случай че кандидатът няма изградени въздушни топлопроводи, а кандидатства за уред с въздушни топлопроводи (уреди №1, 2, 3 и 4), е необходимо да посочи, че възнамерява да изгради въздушни топлопроводи преди монтажа на новия уред (Въпрос 25, отговор: „Да“) и да окаже броя на помещенията, в които планира да изгради въздушни топлопроводи (Въпрос 26). Разходите за изграждане на въздушните топлопроводи се покриват от кандидата.
	+ **Въпрос 30 и 31**: В случай че кандидатът няма изградена отоплителна инсталация с радиатори, а кандидатства за уред с водна риза (уреди с номера от №5 до №17 вкл.), е необходимо да посочи, че възнамерява да изгради отоплителна инсталация с радиатори преди монтажа на новия уред (Въпрос 30, отговор: „Да“) и да окаже броя на помещенията, в които планира да постави радиатори (Въпрос 31). Кандидатът има право да кандидатства за до три радиатора общо от осемнадесетте вида. Разходите за изграждане на отоплителната инсталация се покриват от кандидата.

РАЗДЕЛ: ВЪПРОСИ ЗА ДОМАКИНСТВОТО

* + На **въпроси от 32 до 38** кандидатът следва да отговори спрямо съществуващото положение към датата на подаване на документите за кандидатстване.

РАЗДЕЛ: ОТОПЛИТЕЛНО/И УСТРОЙСТВО/А, ЗА КОИТО СЕ КАНДИДАТСТВА

* + **Въпрос 42** е задължителен само в случаите, когато кандидатът желае да се отоплява с климатици или газови конвектори. **В останалите случаи въпросът не се попълва.**
	+ Във **Въпрос 43** следва да се посочи видът и броят на отоплителните уреди, с който кандидатът желае да се замени уредът на дърва и/или въглища. За някои уреди е възможно да се кандидатства за повече от един брой, при следните ограничения:
	+ Газови конвектори от двата вида - общо до 3 конвектора на имот, като газов конвектор 3 kW е подходящ за санирани помещения с площ до 35 кв. м, а газов конвектор 5 kW за санирани помещения с площ до 55 кв. м.
	+ Климатици от 6-те вида - общо до 3 климатика на имот.
	+ Радиатори от осемнадесетте вида - общо до 3 радиатора на имот. Радиаторите са допустими, само когато се кандидатства за следните отоплителни уреди: камина с водна риза, пелетен котел и газов котел.

За всички видове топловъздушни камини на пелети, камини на пелети с водна риза, пелетни котли и газови котли може да се кандидатства само за 1 бр. от съотвения вид уред.

* + За улеснение за избора на подходящ отоплителен уред срещу въпрос 43 се визуализира информация за препоръчан отоплителен уред на база на въведените параметри за имота, за който се кандидатства, изчислена от калкулатор. Кандидатът има право да избере различен от препоръчания уред. В случай че кандидатът желае уред с по-голяма мощност от тази, която е предложена и изчислена автоматично, тогава кандидатът следва да бъде информиран, че използването на уред с по-голяма от необходимата мощност, не е ефективно нито от икономическа, нито от техническа гледна точка. Кандидатът може да се съобрази с препоръката или да посочи вид и брой отоплителен уред по собствено желание.
	+ Като допълнителен ориентир за избора на подходящ отоплителен уред може да се използва информацията при клетка H124, където се вижда каква е необходимата отоплителна мощност за отопление на имота, за който се кандидатства, както и за всяко отделно помещение, в случай че кандидатът желае климатици или газови конвектори. Необходимата отоплителна мощност за отопление на имота може да се сравни с посочените минимални и максимални стойности на отоплителна мощност на всеки уред (H129 и I129), като така се избере най-подходящия за конкретния случай.
	+ Напълно възможно е калкулаторът да не посочи препоръчителен отоплителен уред. При това положение над него ще се покаже съобщение „Моля, проверете дали правилно сте посочили параметрите на имота в следните въпроси: № 9, 13, 14, 15, 16, 17, 23, 25, 27, 30“. След като извършите проверката, ако няма грешки при попълването на въпросите, това означава, че калкулаторът не открива подходящ отоплителен уред за конкретния имот. Въпреки това кандидатът може да избере уред по собствена преценка.

РАЗДЕЛ: ПРИЛОЖЕНИ ДОКУМЕНТИ КЪМ ИНДИВИДУАЛНИЯ ФОРМУЛЯР ЗА КАНДИДАТСТВАНЕ ЗА ОТОПЛЕНИЕ

* + Служителят, който приема документите, следва да провери дали всички необходими документи за кандидатстване са налични и да отбележи броя им в съответното поле. Всички декларации следва да са надлежно подписани и попълнени. Тази дейност може да бъде изпълнена още в началото, когато служителят преглежда наличието и пълнотата на документите.
	+ След попълване на електронния формуляр за кандидатстване автоматично Ексел генерира справка обобщение на подадената информация. Справката следва да се принтира два пъти и да се подпише на всяка страница от кандидата и от служителя, приемащ документите. Едно копие остава за кандидата и едно за Столична община.
	+ В случай че по време на приемането на документите за кандидатстване се открие допусната грешка или неточност в предварително попълнен хартиен екземпляр на формуляра за кандидатстване, то кандидатът нанася правилната информация върху хартиения екземпляр като отстрани записва, че корекцията е направена от него и се подписва.
	+ Хартиените екземпляри на документите трябва да се съхраняват надлежно от служителите на Столична община като се води регистър за тяхното съхранение.
	+ Непосредствено след попълване на Формуляра за кандидатстване трябва да се извърши проверка дали имотът, за който се кандидатства за подмяна на отоплителния уред, попада в една от т. нар. локални „горещи точки“, посочени в Приложение № 2 към поканата за кандидатстване. Ако това е така, то задължително трябва да се попълнят 4 точки в клетка Е300 (оцветена в жълто) в таблица „Оценка по критериите за класиране“, намираща се след справката за приемане на документите за кандидатстване.